Aitor Etxarri Pellejero jaunak galdera egin du Txikizkako Merkataritza Modernizatzeko Planari buruz.

Legebiltzarreko Erregelamenduko 113.1 artikuluan ezarritakoa betez, galdera horren erantzuna, Foru Diputazioak emana, Nafarroako Parlamentuko Aldizkari Ofizialean argitara dadin agindu dut. Galdera argitaratu zen 2010eko irailaren 24ko 93. Nafarroako Parlamentuko Aldizkari Ofizialean.

ERANTZUNA

Nafarroa Bai parlamentu-taldeari atxikitako foru parlamentari Aitor Etxarri Pellejero jaunak informazioa eskatu du Txikizkako Merkataritza Modernizatzeko Planaren egoerari buruz (PES-615/10). Hona Berrikuntza, Enpresa eta Enplegu kontseilariaren erantzuna:

Txikizkako Merkataritza Modernizatzeko Plana da Nafarroako Gobernuak duen tresna nagusia merkataritzaren sektorea bultzatzeko politikak planifikatu eta garatzeko. Gainera, politika horiek sektorearekin adostu dira aldez aurretik.

Gaur egun, indarrean dago Barneko Merkataritza Modernizatzeko II. Plana, 2008-2011 urteak hartuko dituena.

Proiektu horren aurrekontuak 16 milioi euro egiten ditu; 2005-2007 urteetan gauzatutako lehenbiziko planean ezarritakoa baino dezente gehiago, haren aurrekontua 6,6 milioi eurokoa baitzen.

Orain arte, bigarren modernizazio plana eginiko plangintza orokorraren arabera gauzatzen ari da. Aldizka haren garapenaren ebaluazioa egiten da, sektorearekin batera. Beharrezkoak diren aginduak eta ebazpenak eman dira eta hitzarmenak sinatu dira sektoreko elkarteekin. Aurreko ekitaldian baino eskaera gehiago aurkeztu dira, eta laguntzak azkar ari dira banatzen.

Hona hemen gaur egun indarrean dauden jarduketa ildo nagusiak:

I) Lehiakortasuna Hobetzeko Programa.

II) Kolektiboak Sustatzeko eta Kudeatzeko Programa.

III) Merkataritzaren Arloko Prestakuntza eta Enplegu Programa.

IV) Merkataritzako Hirigintzari buruzko Programa.

V) Merkataritzaren Lurralde Plangintzari eta Lege-esparruari buruzko Programa.

VI) Informazioaren Sorkuntzari, Kudeaketari eta Zabalkundeari buruzko Programa.

2011n, hori baita plana aplikatuko den azken ekitaldia, bidezkoak diren kontratuak sinatuko dira sektorearekin, Nafarroako merkataritzaren sektorea bultzatzeko programa berri bat prestatzeko oinarriak finkatze aldera.

